Richter, Ján, minister práce, sociálnych vecí a rodiny SR (2015-05-28):
Ďakujem za slovo, pani podpredsedníčka Národnej rady, pani poslankyňa, vám za otázku. Úvodom by som si dovolil uviesť, že problematika zamestnávania v štátnej službe a pri výkone práce vo verejnom záujme bola kompetenčným zákonom od 1. novembra 2013 zverená z ministerstva práce, sociálnych vecí a rodiny do gescie Úradu vlády Slovenskej republiky, pri ktorom pracuje aj pracovná skupina, ktorá sa zaoberá možnými zmenami v oblasti zamestnávania v štátnej službe. Nechcem bagatelizovať túto problematiku, ktorú mnoho ľudí môže celkom oprávnene vnímať veľmi citlivo. Aj na našom ministerstve aktívne komunikujeme s pracovníkmi, ktorí dovŕšili dôchodkový vek, s cieľom, aby ich čo najskôr nahradili mladší. Myslím si, že sa uvoľňovanie na takýchto pracovných miestach, kde sedia momentálne dôchodcovia, jednoducho dá robiť síce citlivo, racionálne, ale aj v dnešnom legislatívnom konaní. Je to možno otázka ochoty a chcenia. Samozrejme, podporujem, aby mladí nahradzovali ľudí v dôchodkovom veku tam, kde je to možné, lebo, upozorňujem, že je mnoho pracovných miest, o ktoré jednoducho mladí ľudia nemajú záujem. Tých dôvodov môže byť viacero. My sa dôsledne zaoberáme možnosťou upraviť túto záležitosť v zákone a mali sme takéto návrhy pripravené v pracovnej podobe aj minulý rok. Avšak musím upozorniť, že sú s tým spojené objektívne riziká, ktoré vyplývajú aj z práv starších zamestnancov priznaných Chartou základných práv Európskej únie, Ústavou Slovenskej republiky, antidiskriminačným zákonom, ale aj ďalšími právnymi predpismi, ktoré všeobecne zakazujú diskrimináciu. Základný právny rámec pre zákaz diskriminácie, ale aj odôvodnené rozdielne zaobchádzanie je dané smernicami Európskej únie a aj Súdny dvor Európskej únie sa v rôznych prípadoch zaoberal diskrimináciou zamestnancov na základe veku, pričom pri svojej rozhodovacej činnosti náležitým spôsobom bral na zreteľ aj napĺňanie podmienok pre odôvodnené rozdiely v zaobchádzaní z dôvodu veku. Upozorňujem, že Európsky súdny dvor už členským krajinám takéto zákonné úpravy v minulosti zrušil, napr. našim susedom v Maďarsku. Minulý rok po konzultácii so sociálnymi partnermi sme pripravili návrh zákona, kde bol záujem riešiť zamestnávanie dôchodcov po troch rokoch od nadobudnutia dôchodkového veku. Teoreticky 65 rokov. Mal dať právo – opakujem, právo, nie povinnosť – zamestnávateľom rozviazať v takomto prípade pracovný pomer na základe zákona. Po podrobnej analýze sme však zistili, že základný cieľ nenapĺňame, a z vlády bol tento návrh zákona stiahnutý s tým, že budeme naďalej sledovať tento vývoj, ak by sa štatistiky v značnej miere menili, že by sme opätovne s takýmto návrhom zákona uvažovali. Pre vašu informáciu, pani poslankyňa, počet pracujúcich dôchodcov podľa štatistík je približne 120-tisíc. Z nich je cirka 50 % dohodárov, okolo ktorých sa v podstate nedá debatovať, pretože dohoda je pracovnoprávny vzťah, ale iný. Z tých zvyšných cirka 54-tisíc tvoria zamestnanci a živnostníci, to znamená samostatne zárobkovo činné osoby, skoro 11-tisíc a v súbehu samostatne zárobkovo činná osoba a zamestnanec alebo dohodár ďalších 2-tisíc. Právo podnikať a pôsobiť ako živnostník má občan aj po dovŕšení dôchodkového veku. Zvyšných, v súkromnom sektore z toho pôsobí ďalších asi 30-tisíc zamestnancov. Bez nejakej bližšej analýzy súkromný sektor obmedzovať z hľadiska zamestnávania dôchodcov, ten zamestnávateľ asi vie, prečo ich zamestnáva. Možnože sú to miesta, ktoré sú pre mladých nezaujímavé, možno sú to miesta, kde, kde by nedokázal s mladšími ľuďmi jednoducho tieto miesta obsadiť. Zvyšných približne 21-tisíc pôsobí vo verejnej správe, a to najmä školstve, zdravotníctve a miestnej samospráve. Viac ako 85 % z nich je vo veku do 65 rokov. V zdravotníctve sú to najmä obvodní lekári a stomatológovia, ktorí pôsobia väčšinou na vidieku. To sa týka aj učiteľov. V samospráve pôsobí skoro 8-tisíc dôchodcov, ale väčšinou na skrátený pracovný úväzok, väčšinou ako účtovníčky na obecných úradoch. Na základe tejto analýzy, a samozrejmá vec, že nad 65 rokov sú to úplne zanedbateľné skupiny jednotlivých dôchodcov, vo vláde sme dospeli k názoru, že takýto zákon by teraz nesplnil základný cieľ a účel, a treba povedať, že hlavne rokovania so zástupcami ZMOS-u boli o tom, že tie miesta –  hlavne v malých obciach – riešia účtovníčkami na tretinový a podobný úväzok za relatívne veľmi nízkeho mzdového ohodnotenia a že tieto miesta by pre mladých ľudí zaujímavé neboli, skôr naopak, sú zaujímavé pre dôchodkyne, pretože popri dôchodku, pokiaľ má prax v oblasti účtovníctva, vedia tieto úlohy, úlohy, ktoré s tým pôsobením na tých obecných úradoch súvisia, zabezpečovať. Ubezpečujem vás, vážená pani poslankyňa, že je v záujme Ministerstva práce, sociálnych vecí a rodiny Slovenskej republiky riešiť situáciu všetkých občanov, vytvárať priestor na ich zamestnávanie a zlepšovať tak sociálnu situáciu na Slovensku, a teda riešiť aj otázku nezamestnanosti. Je však viacero nástrojov, ako túto otázku riešiť aj v rámci terajšej legislatívy, najmä aktívnej politiky zamestnanosti, podpory tvorby nových pracovných miest a čo sa v súčasnosti, o čo v súčasnosti vláda Slovenskej republiky sa aj aktívne usiluje. Ďakujem pekne. Skončil som.